贈明侍者
作者：釋道璨
朝代：宋

paragraphs: 好詩無音律，至文難言說。
學之無他術，先要心路絕。
兀坐送清晝，萬事付一拙。
如是三十年，大巧自發越。
萬象赴陶冶，百怪乞提挈。
興來忽運筆，妙處無前哲。
古來翰墨士，外此別無訣。
明也江南來，俊氣方烈烈。
乘潮觀海門，入越探禹穴。
須從言外參，莫向紙上竊。
此方吾必秘，爲子輕漏洩。
慎勿語俗子，只可自怡悅。